Palma Mlađi

**Iacopo Nigreti** (* Venecija, oko 1548 - † Venecija, 14. oktobar 1628), poznatiji kao **Jacopo Palma il Giovane** u našim krajevima znan kao **Palma Mlađi** (*Palma Giovane*) bio je plodan i vješt venecijanski maniristički slikar.

Nakon Tintorettove smrti 1594, Palma je postao najpoznatiji i najtraženiji venecijanski slikar, koji je dobrim dijelom usvojio njegov stil.

Palma Mlađi dobijao je brojne naružbe od naručioca izvan Venecije, osobito iz Bergama i Srednje Europe, posebice od austrijskog cara Rudolfa II iz Praga. Palma Mlađi naslikao je brojne slike za crkve i samostane  u Hrvatskoj, tako da danas hrvatski muzeji i crkvene riznice  imaju brojna djela koja se pripisuju njemu ili njegovoj školi.

## Biografija

Palma Mlađi bio je naslijednik obiteljske tradicije, njegov pra stric bio je poznati venecijanski slikar Palma Stariji (*Palma il Vecchio*), i njegov otac *Antonio Nigreti* (1510/15-1575/85) bio je također slikar (istinabog slabiji) koji je radio u bottegi Palme Starijeg i bio učenik njegova predradnika *Bonifazia de Pitata*. Nakon Bonifazieve smrti (1553), njegov otac nastavio je voditi slikarsku radionicu, u njoj se Palma Mlađi učio slikarskoj vještini kopirajući Tizianova djela.

1567 godine *Guidobaldo II. della Rovere*, vojvoda od Urbina, prepoznao je izuzetan talent Palme Mlađeg, i bio njegov mecena četiri godine, poslao ga je u Rim da studira slikarstvo, u Rimu je ostao sve do oko 1572. godine.

Po povratku u Veneciju Palma je odbacio sva stilska obilježja rimskog načina slikanja, jer ga je oduševio Tintorettov maniristički stil. 
Uključio se slikarsku bratovštinu i počeo surađivati s kiparom Alessandrom Vittoriem na dekoraciji vjerskih objekata.
Njegovi rani biografi tvrdili su da je isprva radio u Tizianovoj bottegi, kad je stari majstor umro, tako da je on dovršio njegovo posljednje djelo, *Oplakivanje Krista* za crkvu Frari (danas u Gallerie dell'Accademia). 

Prvu veću naružbu Palma Mlađi dobio je nakon požara koji je zahvatio Duždevu palaču 1577. godine. To je bila stropna freska za dvoranu Velikog vijeća - *Pobjeda kruni Veneciju * (oko 1578.). To je bio njegov prvi poznati važniji rad, u njemu se vide njegova srednjotalijanska iskustva, umješnost rješavanje kompozicije i sposobnost da oslika iluzije. Za Duždevu palaču je napravio i; *Posljednji sud*, *Krist s duždevima Priuli* i *Zauzeće Carigrada*.

Do sredine 1580-ih  on je spojio tintorettovsku lakoću postavljanja likova na scenu s 
ticijanskim gustim namazima boje, naglašavanja osvijetljenih dijelova slike, i lepršavih poteza kistom.

Devedesitih godina 16. st. Palma radi na oslikavanju oratorija Ospedaletto deo Crocier, gdje je na zidu izveo fresku *Bogorodicu u slavi*. Izveo je i ciklus posvećen sv. Jerolimu (za Campagna della Giustizia u Veneciji), slike za bratovštinu Sv. Sakramenta u S. Giovanni in Bragora, ciklus slika *Čistilište* (oko 1600.) za Prizemnu dvoranu Campagna della Giustizia.

Svom manirističkom načinu slikanja dodao je snažni naturalizam nakon 1580-ih, na taj način Palma je pokušao izmiriti manirizam i naturalizam. Tako dobijeni slikarski amalgam je genijalno varirao u skladu s naručenom temom i konzervativim ukusom svojih naručitelja, i to s virtuoznim umijećem i lakoćom.

Palma Mlađi, bavio se i ostalim vidovima umjetnosti; grafikom; izradio je brojne bakropise (danas ih je sačuvano oko 30), primijenjenom umjetnošću, napravio je kartone (skice) za mozaike u Bazilici Sv. Marka (Priča o Suzani).
Najveći dio njegova bogatog crtačkog opusa, skupio je venecijanski kolekcionar *Antonio Mario Zanetti* (1679-1767) danas se ta kolekcija nalazi u londonskom Britanskom Muzeju. 
Nakon 1600 godine posvetio se slikanju mitoloških prizora za mali krug intelektualaca.

Umro je 1628 godine, pokopan je u grobnici crkve San Giovanni e Paolo u Veneciji uz Tiziana i Palmu Starijeg (tu je pokopan i Marin Držić).

## Važnija djela

* Djevica Marija sa svecima Stjepanom, Lovrom i Ivanom Krstiteljem, ulje na platnu, Nozza di Vestone (Bassano), Župna crkva.
* Gospa od Ružarija i sveci, ulje na platnu, Vestone (Basano), Župna crkva.
* Dužd Pasquale Cicogna slavi misu u oratoriju križara, 1568-1587, ulje na platnu, 369 x 262&nbsp;cm, Venecija, Ospedaletto dei Crociferi
* Pasquale Cicogna prima obavijest da je postao dužd, 1568-1587, ulje na platnu, 369 x 262&nbsp;cm, Venecija, Ospedaletto dei Crociferi.
* Slike u dvorani Velikog vijeća, 1575-1595, ulje na platnu, Venecija, Duždeva palača.
* Mučeništvo svetog Lovre, 1581-1582, ulje na platnu, 283 x 490&nbsp;cm, Venecija, crkva San Giacomo dall'Orio.
* Poklonstvo pastira, 1585 ca, ulje na platnu, 113 x 97&nbsp;cm, Würzburg, Staatsgalerie.
* Mars i Venera na postelji, oko 1585-1590, ulje na platnu, 130 x 165,6&nbsp;cm, Nacionalna galerija, London
* Portret dobrog čovjeka, 1590 ca, ulje na platnu, 108 x 81,3&nbsp;cm, Chicago, Art Institute.
* Pranje nogu, 1591-1592, ulje na platnu, 163 x 378&nbsp;cm, Venecija, crkva San Giovanni in Bragora.
* Protjerivanje izgubljenog sina, 1595-1600, ulje na platnu, 83 x 118&nbsp;cm, Venecija, Gallerie dell'Accademia.
* Povratak izgubljenog sina, 1595-1600, ulje na platnu, 83 x 118&nbsp;cm, Venecija, Gallerie dell'Accademia.
* Saloma s glavom Ivana Krstitelja, oko 1599, ulje na platnu, 92 x 76&nbsp;cm, Beč, Kunthistorisches Museum.
* Muke Isusove, 1600, ulje na platnu, Scuola di San Girolamo, Venecija.
* Mrtvi Isus s dva anđela, oko 1600, ulje na platnu, 65 x 112&nbsp;cm, Budimpešta, Muzej lijepih umjetnosti.
* Portret Paola Veronesea, 1600-1610, ulje na platnu, 45 x 38&nbsp;cm, Firenca, Uffizi
* Kajin i Abel, oko 1603, ulje na platnu, 98 x 123&nbsp;cm, Beč, Kunsthistorisches Museum.
* Venera i Mars, oko 1605-1609., ulje na platnu, 80 x 56&nbsp;cm, Los Angeles, Muzej J. Paul Getty
* Venera i Kupido u Vulkanovoj kovačnici, 1610 ca, ulje na platnu, 115 x 167&nbsp;cm, Kassel, Staatliche Museen.
* Portret venecijanskog admirala Vincenza Cappella, oko 1610., ulje na platnu, 117 x 91&nbsp;cm, Pariz, Louvre.
* Mrtvi Isus s jednim anđelom, oko 1612., ulje na platnu, 75 x 47&nbsp;cm, Beč, Kunthistorisches Museum.
* Lucifeorov par, oko 1615-1620., ulje na platnu, 74 x 127&nbsp;cm, Rim, Galleria Borghese.
* Pietà s anđelima, oko 1620., ulje na platnu, 120 x 111&nbsp;cm, Beč, Kunsthistorisches Museum.
* Prizori najvažnijih epizoda Četvrtog križarskog rata, Duždeva palača, Venecija
* Sveta Lucija, crkva San Geremia e Santa Lucia, Venecija
* Svadba u Kani, crkva San Giacomo dell'Orio, Venecija
* Sveta Obitelj i Santa Rosa, Accademia Carrara, Bergamo
* Pietà, Accademia Carrara, Bergamo

### Djela Palme Mlađeg u Hrvatskoj

* Polaganje u grob, ulje na platnu, 230 x 136&nbsp;cm, Strossmayerova galerija, Zagreb 
* Silazak Duha Svetoga, 1544.-1628., Župna Crkva sv. Mihovila Omiš
* Poliptihih od osam slika na drvu, Oltar Bezgrešnoga začeća, Samostan Gospe od milosti, Hvar
* Oltarna pala ( oltar sv. Franje), Crkva i samostan Sv. Frane, Zadar
* Slika na oltaru Majke Božje Karmelske, Crkva Rođenja Blažene Djevice Marije, Labin
* Slika Pranje nogu, Župna crkva sv. Petra i Pavla, Bribir

## Reference

## Literatura
* Davor Domančić: Palma Mlađi, 1548-1628, Regionalni zavod za zaštitu spomeníka Split 1990.

## Vanjske veze

* Galerija slika Palme mlađeg na portalu web gallery